text: Stjålet sættevogn med solceller efterlyses
  04 april 2013 kl. 09.46
  Syd- og Sønderjyllands Politi beder borgerne om hjælp til at finde en stjålet sættevogn fyldt med kostbart solcelle-udstyr, der natten til torsdag er stjålet i Vejen.
  Firmaet Niels Pagh Logistik på Industrivej Syd 5 iVejen har i nat fået stjålet en trailer/sættevogn med et værdifuldt indhold i form af solcelleanlæg. Traileren er stjålet fra en aflåst baggård ved firmaet.
  Traileren er registreret med nummerplade GF9186. Den har en lysblå presenning med bl.a. påskriften JYSK.
  Samme tid og sted har tyve afmonteret og stjålet en nummerplade med registreringsnummeret CG9219 fra en anden trailer. Politiet har en mistanke om, at denne nummerplade kan være udskiftet med nummerpladen på den stjålne trailer/sættevogn.
  Syd- og Sønderjyllands Politi beder derfor borgerne om at ringe på 1-1-4, hvis de ser den pågældende trailer/sættevogn på vejene eller parkeret på en parkeringsplads, rasteplads eller lignende.
  